Je li Sirija slijedeći američki vojni cilj?  (15/4/03) - 2003-04-15
Administracija predsjednika Busha razmatra svoje odnose sa Sirijom u svijetlu optužbi da je Damask prihvatio izbjegle članove svrgnutog
U Sjedinjenim Državama pojačane su kritike na račun Sirije. U nizu sve oštrijih optužbi, predsjednik Bush i visoki američki dužnosnici objavili su seriju oštrih javnih upozorenja u vezi sirijske uloge u potpomaganju Iraka. Ministar obrane Donald Rumsfeld optužio je Siriju, ne samo za opremanje iračke vojske infracrvenim uređajima za noćno izviđanje, već i za slanje boraca u Irak te primanje odbjeglih članova zbačene iračke vlasti: "Posjedujemo informacije koje pokazuju da je Sirija dozvolila Sirijcima i drugima da uđu u Irak noseći naoružanje i letke o nagradama za one koji ubiju Amerikance i pripadnike snaga koalicije. Također - određen broj Iračana se nalazi u Siriji, od kojih su neki ostali tamo, a neki su u tranzitu.” Taj oštar diplomatski riječnik nije po volji zemlje koja je susjed Iraku, s obzirom na ono što se tamo upravo dogodilo. Državni tajnik Colin Powell je izjavio da će Sjedinjene Države poduzeti sve dostupne diplomatske, ekonomske i druge mjere u slučaju da Sirija odbije suradnju. Ranije je o ovoj temi govorio Paul Wolfowitz, zamjenik ministra obrane: "Oni čine stvari koje ne bi smjeli. Što prije prestanu s time to bolje po njih. Sirijci moraju biti svjesni da će odgovarati za svoje postupke." Sirija je bila oštri protivnik rata za svrgavanje Saddama Husseina. Pomoćnik sirijskog ambasadora u Washingtonu Imad Moustapha opovrgava optužbe upućene od stane administracije predsjednika Busha, te tvrdi da neke od njih potiču iz Izraela - zemlje koja je neprijatelj Sirije i saveznik Sjedinjenih Država: "Naša vlada je pozvala američkog veleposlanika u Damasku i zatražila od njega bilo kakav materijalni dokaz vezan za optužbe. Naravno, nismo dobili ništa." Ministar obrane Donald Rumsfeld je optužio Siriju da je u posljednjih 15 mjeseci obavila testiranje kemijskog oružja. Nadalje, predsjednik Bush je nakon terorističkog napada 11. rujna poslao notu zemljama poput Sirije i Irana, jer obje te zemlje podržavaju Hezbollah, da neće razlikovati terorističke organizacije od zemalja koje ih podržavaju. Međutim u ovom trenutku američki dužnosnici ne spominju Siriju kao sljedeću potencijalnu vojnu metu, ali se nadaju da će ova oštra upozorenja biti dostatna za promjenu ponašanja službenog Damaska.